CELEX: 62010TN0170
Language: el
Date: 2010-04-19 00:00:00
Title: Υπόθεση T-170/10: Προσφυγή-αγωγή της 19ης Απριλίου 2010 — CTG Luxembourg PSF κατά Δικαστηρίου

19.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/48
            
         
      Προσφυγή-αγωγή της 19ης Απριλίου 2010 — CTG Luxembourg PSF κατά Δικαστηρίου
      (Υπόθεση T-170/10)
      (2010/C 161/77)
      Γλώσσα διαδικασίας: η η γαλλική
      
         Διάδικοι
      
      
         Προσφεύγουσα-ενάγουσα: Computer Task Group Luxembourg PSF SA (Bertrange, Λουξεμβούργο) (εκπρόσωπος: M. Thewes, avocat)
      
         Καθού-εναγόμενο: Δικαστήριο της Ευρωπαϊκής Ενώσεως
      
         Αιτήματα της προσφεύγουσας-ενάγουσας
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να ακυρώσει τις αποφάσεις του Δικαστηρίου, στο πλαίσιο της συνάψεως της ευρωπαϊκής δημοσίας συμβάσεως «AO 008/2009: Υποστήριξη χρηστών συστημάτων πληροφορικής και τηλεφωνικών συστημάτων 1ου και 2ου επιπέδου, τηλεφωνικό κέντρο, διαχείριση υλικών πληροφορικής προοριζομένων για τον τελικό χρήστη», και, ειδικότερα:
                  
                              —
                           
                           
                              την απόφαση της επιτροπής αποσφράγισης των προσφορών, της 9ης Φεβρουαρίου 2010 να απορρίψει την προσφορά της CTG CONSORTIUM ως εκπρόθεσμη,
                           
                        
                              —
                           
                           
                              την (χωρίς ημερομηνία και μη κοινοποιηθείσα) απόφαση του Δικαστηρίου της Ευρωπαϊκής Ενώσεως να συνάψει τη σύμβαση με άλλον υποψήφιο ανάδοχο,
                           
                        
                              —
                           
                           
                              την απόφαση του Δικαστηρίου της Ευρωπαϊκής Ενώσεως, της 5ης Μαρτίου 2010, με την οποία επιβεβαιώθηκε η απόρριψη της προσφοράς της CTG CONSORTIUM,
                           
                        
            
                  —
               
               
                  να αναγνωρίσει την εξωσυμβατική ευθύνη της Ευρωπαϊκής Ενώσεως και να υποχρεώσει το Δικαστήριο να καταβάλει στην προσφεύγουσα-ενάγουσα αποζημίωση για το σύνολο της ζημίας που αυτή υπέστη λόγω των προσβαλλομένων αποφάσεων, καθώς και να ορίσει πραγματογνώμονα για την εκτίμηση της ζημίας,
               
            
                  —
               
               
                  να υποχρεώσει το Δικαστήριο να φέρει το σύνολο των δικαστικών εξόδων.
               
            
         Λόγοι ακυρώσεως, ισχυρισμοί και κύρια επιχειρήματα
      
      Η προσφεύγουσα-ενάγουσα ζητεί, αφενός, ακύρωση της αποφάσεως της επιτροπής αποσφράγισης των προσφορών, της 9ης Φεβρουαρίου 2010 να απορρίψει την προσφορά της ως εκπρόθεσμη, στο πλαίσιο του διαγωνισμού για τη σύναψη συμβάσεως με αντικείμενο την παροχή υπηρεσιών υποστήριξης χρηστών συστημάτων πληροφορικής και τηλεφωνικών συστημάτων 1ου και 2ου επιπέδου, τηλεφωνικό κέντρο, διαχείριση υλικών πληροφορικής προοριζομένων για τον τελικό χρήστη (ΕΕ 2009/S 217-312292), καθώς και την απόφαση περί συνάψεως της συμβάσεως με άλλον υποψήφιο ανάδοχο, και, αφετέρου, την καταβολή αποζημίωσης.
      Προς στήριξη της προσφυγής-αγωγής, η προσφεύγουσα-ενάγουσα προβάλλει τέσσερις λόγους/ισχυρισμούς, σχετικά με:
      
                  —
               
               
                  παραβίαση της αρχής της απαγορεύσεως των δυσμενών διακρίσεων, της αρχής της ίσης μεταχειρίσεως των υποψηφίων αναδόχων και της αρχής του ελεύθερου ανταγωνισμού, λόγω του ορισμού όχι μόνον ημερομηνίας, αλλά και ώρας λήξεως της προθεσμίας υποβολής προσφορών και, συγκεκριμένα, της ώρας καταθέσεως στο ταχυδρομείο,
               
            
                  —
               
               
                  παραβίαση της υποχρεώσεως απαντήσεως στις αιτήσεις παροχής πληροφοριών, οι οποίες υποβλήθηκαν εγκαίρως στην αναθέτουσα αρχή,
               
            
                  —
               
               
                  παραβίαση της υποχρεώσεως γνωστοποιήσεως στους αποκλεισθέντες υποψηφίους αναδόχους των λόγων απορρίψεως των προσφορών τους, της επωνυμίας του αναδόχου και των δυνατοτήτων ασκήσεως προσφυγής,
               
            
                  —
               
               
                  εξωσυμβατική ευθύνη της Ευρωπαϊκής Ενώσεως.